Regimul Dragnea este mai mult decât opera unui singur politician ambiţios şi rapace. Regimul Dragnea este expresia metastazei politice şi instituţionale ce afectează România de astăzi. Regimul Dragnea îşi are coerenţa sa proprie, dincolo de luptele interne care îl macină. Regimul Dragnea este imaginea însăşi a PSD, ca partid ce duce mai departe moştenirea patrimonialistă a comunismului ceauşist. Regimul Dragnea poate supravieţui domnului Dragnea însuşi, în acelaşi mod în care devorarea domnilor Năstase sau Ponta nu a afectat funcţionarea acestui mecanism rafinat peste decenii.

Votul de ieri din Parlament, prin care protecţia Rovanei Plumb este asigurată în raport de solicitarea DNA în cazul “Belina”, este proba acestei continuităţi ce trece dincolo de remanieri şi de accidente. Cazul Plumb este un alt caz test pentru starea democraţiei constituţionale de la noi, un caz test ce ilustrează centralitatea noţiunii de privilegiu pentru fesenism şi pededism. Doamna Plumb este, prin votul de ieri, mai presus de legi şi de constituţie.

Votul de ieri trebuie privit ca un autentic manifest politic, formulat la câteva zile după convulsiile din PSD. Acuzele la adresa DNA sunt maniera în care PSD îşi edifică propriul alibi, spre a justifica, public, incapacitatea sa evidentă de a produce o guvernare raţională. DNA şi justiţia independentă sunt inamicii care refuză românilor o viaţă mai bună. Votul de ieri este răspunsul dat de cei care alcătuiesc coloana vertebrală a regimului Dragnea.

Votul de ieri este şi o nouă fotografie a României aflată în captivitatea PSD. Agresivitatea lui Călin Popescu- Tăriceanu este, la rândul ei, un indiciu al acestei activări strategice. Rolul ALDE este acela de a fi avangarda ce anunţă temele pe care PSD le dezvoltă, mai târziu. Regimul Dragnea oferă celor care privesc privilegiul conferit de alegere ca fiind intangibil un scut şi o ideologie.

Raţiunea de a fi a regimului Dragnea, chiar şi fără domnul Dragnea însuşi, este menţinerea acestei inegalităţi de statut între români, prin consolidarea oligarhiei ce exploatează România. Acest regim se întemeiază pe un contract social implicit. El oferă politicienilor protejaţi imunitate, iar şerbilor care îşi dau votul mita statală. Acest regim, rafinat de domnul Dragnea, este adaptat perfect României de acum. Regimul PSD mizează pe apatie şi pe dezgust ca pe aliaţii săi cei mai importanţi. Pentru că este fondat pe loialităţi şi complicităţi cu atât mai puternice cu cât dezinteresul civic este mai pronunţat.

Votul de ieri este consecinţa votului dat la alegerile parlamentare. Votul acordat noului USL, atunci, a legitimat această maşinărie instituţională şi politică ce parazitează ţara noastră, acum. Gesturile au consecinţe, întotdeauna.Iar ziua de ieri este consecinţa unei alte zile, o zi de scrutin. Este ceea ce românii trebuie să accepte, pentru a înţelege impasul cu care se confruntă. Luciditatea, oricât de dureroasă, este preferabilă naivităţii sinucigaşe.